Neuvoston suositus, annettu 30 päivänä marraskuuta 2000, jäsenvaltioille tuesta, jota Europol antaa jäsenvaltioiden perustamille yhteisille tutkintaryhmille



Virallinen lehti nro C 357 , 13/12/2000 s. 0007 - 0008



Neuvoston suositus, annettu 30 päivänä marraskuuta 2000, jäsenvaltioille tuesta, jota Europol antaa jäsenvaltioiden perustamille yhteisille tutkintaryhmille (2000/C 357/06) EUROOPAN UNIONIN NEUVOSTO, joka katsoo seuraavaa: (1) Euroopan unionista tehdyn sopimuksen 30 artiklan 2 kohdan a alakohdassa neuvostoa kehotetaan mahdollistamaan se, että Europol helpottaa ja tukee jäsenvaltioiden toimivaltaisten viranomaisten toteuttamien erityisten tutkintatoimien valmistelua ja edistää niiden yhteensovittamista ja toteuttamista, mukaan lukien sellaisten yhteisten työryhmien operatiiviset toimet, joihin Europolin edustajat osallistuvat tukemalla niitä. (2) Tampereella 15 ja 16 päivänä lokakuuta 1999 kokoontuneen Eurooppa-neuvoston päätelmien suosituksessa 43 kehotetaan perustamaan viipymättä Amsterdamin sopimuksessa edellytetyt yhteiset tutkintaryhmät ensivaiheen toimena laittoman huumausainekaupan sekä ihmiskaupan ja terrorismin torjumiseksi. Tätä varten laadittavissa säännöissä olisi Europolin edustajille annettava mahdollisuus tarjota tarvittaessa tukea tutkintaryhmille. (3) Neuvosto antoi 29 päivänä toukokuuta 2000 säädöksen Euroopan unionista tehdyn sopimuksen 34 artiklan mukaisen yleissopimuksen tekemisestä keskinäisestä oikeusavusta rikosasioissa Euroopan unionin jäsenvaltioiden välillä(1). Yleissopimuksessa määrätään yhteisten tutkintaryhmien perustamisesta. (4) Jäsenvaltiot voivat jo nyt perustaa yhteisiä tutkintaryhmiä kahden- tai monenväliseltä pohjalta. (5) Euroopan poliisiviraston perustamisesta tehdyn yleissopimuksen (Europol-yleissopimus)(2) mukaan Europol voi tarjota tukea kahden- tai monenväliseltä pohjalta perustetuille yhteisille tutkintaryhmille. (6) Tämä päätöslauselma on ensimmäinen askel Tampereen päätelmien suosituksen 43 täytäntöönpanemiseksi, SUOSITTAA jäsenvaltioille, että ne Europol-yleissopimuksen ja sen soveltamiseksi annetut säännöt asianmukaisesti huomioon ottaen hyödyntävät täysimääräisesti mahdollisuuksia saada Europolilta tukea yhteisille tutkintaryhmille. Europol antaa kansallisten yksiköiden välityksellä tukea yhteisille tutkintaryhmille Europol-yleissopimuksen ja erityisesti sen 3 ja 4 artiklan mukaisesti ennen muuta seuraaviin tarkoituksiin ja seuraavien järjestelyjen mukaisesti: - antamalla yhteisten tutkintaryhmien käyttöön Europolilla olevan rikollisverkostojen tuntemuksen: Europol voi antaa yhteisten tutkintaryhmien jäsenten käyttöön sillä olevat tiedot rikollisverkostoista Europol-yleissopimuksen mukaisesti, jossa määrätään, että Europol voi avustaa jäsenvaltioissa suoritettavia tutkimuksia antamalla kansallisille yksiköille kaikki tarvittavat tiedot ja auttaa jäsenvaltioita antamalla rikostutkintamenetelmiin liittyviä neuvoja (ottaen huomioon myös Europolin henkilöstön kielelliset valmiudet). - tukemalla yhteisten tutkintaryhmien operaatioiden yhteensovittamista: Europol voi tukea jäsenvaltioita yhteisten tutkintaryhmien operaatioiden keskitetyssä yhteensovittamisessa Europol-yleissopimuksen mukaisesti, jossa määrätään, että Europol voi helpottaa jäsenvaltioiden välistä tietojenvaihtoa. - tarjoamalla yhteisille tutkintaryhmille teknistä neuvontaa: Europol voi antaa jäsenvaltioille neuvoja sopivista tutkintatekniikoista rajat ylittävissä tutkimuksissa Europol-yleissopimuksen mukaisesti, jossa määrätään, että Europol voi antaa neuvoja toimivaltaisten yksiköiden organisoinnin ja välineiden sekä poliisin teknisten ja tieteellisten menetelmien osalta. - auttamalla rikosten analysoinnissa: Jos Europolilla jo on yhteisen tutkintaryhmän tutkimia seikkoja koskeva analyysitietokanta, ryhmän jäsenet voivat pyytää asianomaiselta analysointiryhmältä tukea edellyttäen, että Europol-yleissopimuksen 10 artiklan 8 kohtaa noudatetaan. Lisäksi yhteisen tutkintaryhmän jäsenet voivat ottaa yhteyttä Europoliin saadakseen Europol-yleissopimuksen mukaisesti virallisen lausunnon siitä, olisiko analyysitietokanta perustettava vai ei. Yhteisen tutkintaryhmän työn tuloksena syntyneet tiedot on toimitettava Europolille mainitun yleissopimuksen 10 artiklassa määrätyin edellytyksin. Päinvastaisessa tapauksessa (Europolin toimittaessa tietoja yhteiselle tutkintaryhmälle) tietoja voidaan poimia Europolille avoimesta analyysitietokannasta vain analysointiryhmän suostumuksella yleissopimuksen 10 artiklan 8 kohdan mukaisesti. Europolin yleisestä tietojärjestelmästä poimittujen tietojen toimittaminen yhteisen tutkintaryhmän jäsenille toimivaltaisten kansallisten yksiköiden kautta ei edellytä ennakolta annettavaa suostumusta. Tehty Brysselissä 30 päivänä marraskuuta 2000. Neuvoston puolesta Puheenjohtaja M. Lebranchu (1) EYVL C 197, 12.7.2000, s. 1. (2) EYVL C 316, 27.11.1995, s. 2, suomenkielinen teksti julkaistu uudelleen EYVL C 301, 30.9.1998, s. 9.